पंजाब की मुश्किलें बढ़ीं; मुंबई-बेंगलुरु में जो जीता, उसके प्लेऑफ की राह होगी आसान
IPL Playoff Qualification Scenarios 2023: How Many Matches Needed to Qualify? लेकिन एक टीम लीग स्टेज में ज्यादा से ज्यादा 14 मैच ही खेलेगी। ऐसे में टूर्नामेंट के इस स्टेज पर 16 से ज्यादा पॉइंट हासिल करने वाली टीम क्वालिफाई कर जाएगी।
इंडियन प्रीमियर लीग (IPL) के 16वें सीजन में सोमवार को कोलकाता नाइट राइडर्स (KKR) ने आखिरी बॉल पर चौका लगाकर पंजाब किंग्स (PBKS) को हरा दिया। इस रोमाचंक जीत ने कोलकाता को पॉइंट्स टेबल में 8वें से सीधे 5वें नंबर पर पहुंचा दिया। वहीं पंजाब किंग्स की मुश्किलें अब बढ़ गई हैं। टीम को प्लेऑफ में क्वालिफाई करने के लिए सभी मुकाबले जीतने ही होंगे।
टूर्नामेंट में लीग स्टेज के 53 मैच हो चुके हैं, आज मुंबई इंडियंस (MI) और रॉयल चैलेंजर्स बेंगलुरु (RCB) के बीच 54वां मैच होगा। जीतने वाली टीम के प्लेऑफ में पहुंचने की राह आसान होगी। टूर्नामेंट के बचे हुए 17 मैचों से प्लेऑफ की टॉप-4 टीमें तय होंगी, क्योंकि कोई भी अब तक न तो क्वालिफाई कर सकी है और न ही रेस से बाहर हुई है। आगे स्टोरी में हम सभी टीमों के पॉइंट्स टेबल की सिचुएशन देखेंगे और जानेंगे कि उन्हें प्लेऑफ में पहुंचने के लिए कितने मैच जीतने होंगे।
क्वालिफाई करने के लिए कितने मैच जीतने होंगे?
IPL में पिछले सीजन से 10 टीमें शामिल की गई हैं, लेकिन एक टीम लीग स्टेज में ज्यादा से ज्यादा 14 मैच ही खेलेगी। ऐसे में टूर्नामेंट के इस स्टेज पर 16 से ज्यादा पॉइंट हासिल करने वाली टीम क्वालिफाई कर जाएगी। वहीं 14 से कम पॉइंट रखने वाली टीम प्लेऑफ की रेस से बाहर हो जाएगी।
लीग स्टेज के आखिरी में एक या 2 टीमें 16 पॉइंट्स के साथ भी प्लेऑफ में क्वालिफाई कर जाएगी। लेकिन इसके लिए उन्हें अपना रन रेट बाकी टीमों से बेहतर रखना होगा, क्योंकि टूर्नामेंट में 53 मैचों के बाद अब भी कम से कम 5 टीमें 16 पॉइंट्स के साथ लीग स्टेज फिनिश कर सकती है। ऐसे में टॉप-4 में बने रहने के लिए टीमों को रन रेट मैंटेन करना भी बेहद जरूरी है।
अब जानते हैं टीमों की सिचुएशन... 
रिंकू ने KKR को 3 स्थान की छलांग लगवाई
कोलकाता नाइट राइडर्स ने सोमवार को अपने होम ग्राउंड पर पंजाब किंग्स को रोमांचक मुकाबले में 5 विकेट से हराया। KKR को आखिरी गेंद पर 2 रन चाहिए थे, रिंकू सिंह ने लॉन्ग लेग की दिशा में चौका लगाया और टीम को जीत दिला दी। इस जीत से कोलकाता के 11 मैचों में 5 जीत से 10 पॉइंट्स हो गए और टीम एक ही मैच के नतीजे से 8वें नंबर से 3 स्थान की छलांग लगाकर पांचवें नंबर पर पहुंच गई।
टीम को अब 3 मैच राजस्थान, चेन्नई और लखनऊ के खिलाफ खेलने हैं। तीनों मुकाबले जीतने और बाकी टीमों से बेहतर रन रेट रखने पर KKR क्वालिफाई कर जाएगी। एक भी मैच हारने पर उन्हें बाकी टीमों के नतीजों पर निर्भर रहना होगा। वहीं 2 या उससे ज्यादा मैच हारने पर टीम टॉप-4 की रेस से बाहर हो जाएगी।
पंजाब की राह हुई मुश्किल 
कोलकाता के खिलाफ आखिरी बॉल पर हार से पंजाब किंग्स की मुश्किलें बढ़ गईं। टीम इस वक्त 11 मैचों में 5 जीत और 6 हार से 10 पॉइंट्स के साथ पॉइंट्स टेबल में 7वें नंबर पर है। टीम को पिछले 4 में से 3 मुकाबलों में हार झेलनी पड़ी। इनमें एक जीत भी चेन्नई के खिलाफ आखिरी बॉल पर आई।
टीम को अब 3 में से 2 मुकाबले दिल्ली और एक मैच राजस्थान के खिलाफ खेलना है। टीम को प्लेऑफ में क्वालिफाई करने के लिए तीनों मुकाबले जीतने ही होंगे, साथ ही अपना रन रेट भी बाकी टीमों से बेहतर रखना होगा। एक भी मैच हारने पर टीम को बाकी टीमों के नतीजों पर निर्भर रहना होगा। 2 या उससे ज्यादा मैच हारने पर टीम टॉप-4 की रेस से बाहर हो जाएगी।
8वें से चौथे पर पहुंच सकती है मुंबई
मुंबई इंडियंस को आज अपने होम ग्राउंड पर रॉयल चैलेंजर्स बेंगलुरु के खिलाफ मैच खेलना है। टीम इस वक्त 10 मैचों में 5 जीत और 5 हार के बाद 10 अंक लेकर पॉइंट्स टेबल में 8वें नंबर पर है। आज बेंगलुरु पर बड़ी जीत दर्ज करने से टीम राजस्थान को पीछे कर चौथे नंबर पर पहुंच सकती है। यहां से मुंबई अगर बचे हुए सभी मुकाबले भी जीत जाती है तो प्लेऑफ में सीधे क्वालिफाई कर जाएगी।
बेंगलुरु से हारने पर टीम की मुश्किलें बढ़ जाएंगी। टीम को फिर गुजरात, लखनऊ और हैदराबाद के खिलाफ तीनों मैच जीतने ही होंगे। साथ ही अपना रन रेट भी बेहतर रखना होगा। एक भी मैच हारने पर टीम को बाकी मैचों के नतीजों पर निर्भर रहना होगा। 2 या उससे ज्यादा मैच हारने पर टीम टॉप-4 की रेस बाहर हो जाएगी।
3 मैचों में 2 हार के बावजूद RCB की उम्मीदें बरकरार
बेंगलुरु ने मुंबई को सीजन के अपने पहले ही मैच में 8 विकेट से हराया था। टीम इस वक्त मुंबई की ही तरह 10 मैचों में 5-5 हार और जीत के बाद 10 पॉइंट्स लिए हुए हैं। लेकिन बेहतर रन रेट के कारण RCB छठे नंबर पर है। आज का मैच बड़े अंतर से जीतने पर टीम चौथे नंबर पर पहुंच सकती है।
मुंबई के खिलाफ हारने पर टीम को राजस्थान, हैदराबाद और गुजरात के खिलाफ सभी मैच जीतने के साथ अपना रन रेट भी बाकी टीमों से बेहतर रखना होगा। इन 3 में से एक भी मैच हारने पर उन्हें बाकी टीमों के नतीजों पर निर्भर रहना होगा। वहीं 2 या उससे ज्यादा मैच हारने पर टीम प्लेऑफ की रेस से बाहर हो जाएगी।
गुजरात टॉप पर, चेन्नई सेफ पोजिशन में 
गुजरात टाइंटस इस वक्त 11 मैचों में 8 जीत के बाद 16 पॉइंट्स लेकर पहले नंबर पर है। उन्हें प्लेऑफ में जगह बनाने के लिए बचे हुए 3 में से एक ही मुकाबले में जीत दर्ज करनी है। लेकिन सभी मुकाबले बड़े अंतर से हारने की स्थिति टीम अब भी टॉप-4 की रेस से बाहर हो सकती है।
महेंद्र सिंह धोनी की कप्तानी वाली चेन्नई सुपर किंग्स 11 मैचों में 6 जीत और एक बेनतीजा मुकाबले के बाद 13 पॉइंट्स लेकर दूसरे नंबर पर है। चेन्नई को टॉप-4 टीमों में बने रहने के लिए बचे हुए 3 में से 2 मुकाबले जीतने होंगे। एक ही मैच जीतने पर टीम को बाकी टीमों के नतीजों पर निर्भर रहना होगा। वहीं तीनों मुकाबले हारने पर टीम प्लेऑफ में नहीं पहुंच पाएगी।
6 टीमों को जीतने हैं सभी मैच 
कोलकाता और पंजाब की ही तरह लखनऊ सुपरजायंट्स (LSG), राजस्थान रॉयल्स (RR), सनराइजर्स हैदराबाद (SRH) और दिल्ली कैपिटल्स (DC) को भी प्लेऑफ में पहुंचने के लिए अपने बचे हुए सभी मुकाबले जीतने ही होंगे। एक भी मुकाबला हारने पर इन टीमों को बाकी टीमों के नतीजों पर निर्भर रहना होगा। वहीं 2 या उससे ज्यादा मुकाबले हारने पर टीमें प्लेऑफ की रेस बाहर हो जाएंगी और बाकी टीमें क्वालिफाई कर जाएंगी।
लखनऊ को छोड़ बाकी टीमों को टॉप-4 में पहुंचने के लिए अपने सभी मुकाबले जीतने के साथ अपना रन रेट भी बाकी टीमों से बेहतर रखना होगा। वहीं लखनऊ अगर अपने बचे हुए तीनों मुकाबले जीत गई तो क्वालिफाई कर जाएगी। क्योंकि उनके फिलहाल 11 मैचों में 11 पॉइंट्स हैं और आखिरी 3 मैचों में जीत से टीम के 17 पॉइंट्स हो जाएंगे। वहीं बाकी टीम सभी मैच जीतने पर भी 16 ही पॉइंट्स ही कर पाएंगी और टॉप-4 में क्वालिफाई करने के लिए टीमों को 16 से ज्यादा ही पॉइंट्स रखने हैं।
लखनऊ का एक पॉइंट ज्यादा इसलिए है, क्योंकि उनका एक मुकाबला चेन्नई के खिलाफ बारिश के कारण बेनतीजा रहा था। जिस कारण दोनों टीमों को 1-1 पॉइंट ही मिला था।
पॉइंट्स टेबल से जुड़ी ये खबर भी पढ़ें...
प्लेऑफ से एक जीत दूर गुजरात: 4 पोजिशन के लिए 10 टीमों में रेस
गुजरात टाइटंस ने रविवार के पहले मैच में अपने होम ग्राउंड पर लखनऊ सुपरजायंट्स को 56 रन से हराया। टीम ने 11 मैचों में अपनी 8वीं जीत दर्ज की और इस वक्त 16 पॉइंट्स लेकर टेबल में टॉप पर काबिज है। टीम का प्लेऑफ में पहुंचना लगभग तय माना जा रहा है, हालांकि अभी यह पक्का नहीं हुआ है। प्लेऑफ का पूरा गणित जानने के लिए यहां क्लिक करें...